KIRJALLINEN KYSYMYS E-3563/98

esittäjä(t): Klaus Lukas (NI) komissiolle

(1. joulukuuta 1998)

Aihe: Euroopan kehitysrahasto "lypsylehmänä"

Nikolas Alexandrakis on teoksessaan "The Lost Vision" esittänyt raskauttavia väitteitä komission taloudenhoidosta kehitysapuasioissa. Kirjoittajan mukaan esimerkiksi pääosaston VIII pääjohtaja on osoittanut suuria summia Lomé-rahoista diktaattoreille. Näin on kuulemma tuettu mm. Doen veristä hallintoa Liberiassa, jossa Alexandrakis toimi komission valtuuskunnan johtajana. Alexandrakis on kertonut komission Brysselin yksiköille (PO VIII), että Doen hallinnon ministerit ja virkamiehet pitivät Euroopan kehitysrahastoa henkilökohtaisena rikastumiskeinonaan (s. 49), ja komission kehityshankkeisiin myöntämää rahaa virtasi säännöllisesti ja järjestelmällisesti ministereiden omiin taskuihin. Vaikka pääosaston VIII johto on ollut tietoinen asiasta, se on silti vaatinut tämän korruptoituneen käytännön jatkamista.

Esitän komissiolle seuraavat kysymykset:

- Voiko komissio kertoa, kuinka suuria summia EU:n suorista talousarviomaksuista (Stabex, Sysmin) avunsaajavaltiot käyttävät/ovat käyttäneet sotilaallisiin tai kehitystä estäviin tarkoituksiin?

- Voiko komissio kertoa, kuinka suuria summia EU:n suorista talousarviomaksuista (Stabex, Sysmin) avunsaajavaltiot käyttävät/ovat käyttäneet mahdollisten ja todellisten sisällissotajoukkojen (vrt. Doe) rahoittamiseen?

- Mitä mahdollisuuksia komissiolla on estää tällaiset tapaukset?

- Onko komissio koskaan todella yrittänyt estää tällaisia tapauksia?

- Miten komissio aikoo tulevaisuudessa estää tällaisen miljardiluokan tuhlauksen?

Komission jäsenen João de Deus Pinheironkomission puolesta

antama yhteinen vastaus kirjallisiin kysymyksiinE-3562/98 ja E-3563/98

(20. tammikuuta 1999)

Komissio ei aio puuttua arvoisan parlamentin jäsenen mainitseman kirjan sisältöön muuten kuin toteamalla, että kyseessä ovat kurinpitomenettelyn jälkeen irtisanotun entisen virkamiehen pahantahtoiset syytökset.

Lomén sopimuksen mukaisesti komissio toteuttaa yhteisön tasolla määriteltyä politiikkaa Afrikan, Karibian ja Tyynenmeren maiden kanssa. Hankkeiden, ohjelmien, alakohtaisille ohjelmille annetun tuen ja välittömän tai välillisen talousarviosta myönnettävän tuen tavoitteena on vaikuttaa kyseisten maiden kestävään taloudelliseen ja sosiaaliseen kehitykseen yhdessä jäsenvaltioiden ja muiden rahoittajien kanssa. Toisin sanoen kehitysavun lopullinen edunsaaja on kyseisten maiden väestö, sillä apu on tarkoitettu köyhyyden torjuntaan ja elintason kohentamiseen.

Komissio asettaa ehtoja varmistaakseen, että kyseisiä periaatteita noudatetaan annettaessa apua Stabex-varoina tai muina välittöminä budjettivaroina, jotta julkisista varoista rahoitettavaa kehitysapua ei käytetä väärin. Jos näyttää siltä, että varoja käytetään muihin kuin hyväksyttyihin ja kumppanimaiden viranomaisten allekirjoituksellaan vahvistamiin kohteisiin, määrärahoja ei makseta. Jos säännöllisesti tehtävissä tilintarkastuksissa todetaan, että varoja ei ole käytetty siten, kuin rahoitussopimuksissa määrätään, rahoitus jäädytetään kunnes tilanne korjautuu.

Komissio toteaa lopuksi Abachan hallinnosta, että komissio teki aloitteen Nigerialle annettavan välittömän avun jäädyttämisestä vuonna 1993 tapahtuneen vallankumouksen jälkeen. Muun paitsi humanitaarisen avun ja köyhimmille väestönosille suunnatun avun toimittamisen keskeyttäminen vahvistettiin Euroopan unionin yhteisessä kannassa.

Entisestä Zairesta ja Mobutun hallinnosta todetaan puolestaan, että Zairen viranomaisten kautta kulkeneen eurooppalaisen avun toimittaminen jäädytettiin vuonna 1992. Yhteisön tasolla on Zairessa ja Kongon demokraattisessa tasavallassa tähän päivään asti jatkettu ainoastaan kansalaisjärjestöjen ja kansainvälisten järjestöjen toteuttamaa humanitaarisen avun toimittamista tai kunnostustyötä.